
                                     RAPORT

                                                              asupra
  propunerii legislative privind modificarea Legii nr.339 din 17 iulie 2006 pentru modificarea şi completarea Legii voluntariatului nr.195/2001, republicată
În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind modificarea Legii nr.339 din 17 iulie 2006 pentru modificarea şi completarea Legii voluntariatului nr.195/2001, republicată, trimisă cu adresa nr. Pl-x 445 din 20 iunie 2011 şi înregistrată cu nr. 31/683 din 21 iunie 2011.
Potrivit dispoziţiilor art. 75 din Constituţia României, republicată şi ale art.92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins propunerea legislativă, în şedinţa din15 iunie 2011.
Consiliul Legislativ a avizat favorabil iniţiativa legislativă, cu observaţii şi propuneri, conform adresei cu nr.297 din 16 martie 2011.
Comisia pentru muncă şi protecţie socială a avizat negativ a propunerea legislativă, cu unanimitate de voturi, în şedinţa din 1 iulie 2011, conform adresei cu nr.27/344/2011.

Guvernul României nu susţine adoptarea iniţiativei legislative, conform punctului de vedere transmis prin adresa cu nr.875 din 12 aprilie 2011.

 Propunerea legislativă are ca obiect de reglementare modificarea Legii voluntariatului nr.195/2001, republicată, în sensul clarificării situaţiilor în care activitatea de voluntariat necesită încheierea obligatorie a unui contract scris. Conform Expunerii de motive, prin modificarea propusă se doreşte “o reglementare clară, neechivocă şi necontradictorie, care să nu ridice piedici celor care o pun în practică.”
În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat propunerea legislativă în şedinţa din 6 septembrie 2011.

Cu prilejul dezbaterilor, membrii Comisiei au constatat faptul că iniţiativa legislativă nu soluţionează prevederile contradictorii din cuprinsul legii, ci doar întăreşte caracterul opţional al contractului de voluntariat. Pentru clarificarea prevederilor contradictorii, modificările şi completările legii ar trebui să privească explicitarea activităţilor voluntare pentru care nu este obligatorie încheierea unui contract de voluntariat. Contractul de voluntariat a devenit opţional după modificarea art.6 din Legea nr.195/2001 prin Legea nr.339/2006. 
În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, raportul de respingere a propunerii legislative privind modificarea Legii nr.339 din 17 iulie 2006 pentru modificarea şi completarea Legii voluntariatului nr.195/2001, republicată.
La dezbateri au fost prezenţi 21 deputaţi din numărul total de 23 membri ai Comisiei juridice, de disciplină şi imunităţi. 

În raport cu obiectul şi conţinutul reglementării, propunerea legislativă face parte din categoria legilor ordinare.

